Ad noticiam omnium, tam futurorum quam presentium, referre dignum censemus, quod Tetbaldus et Rotbertus, fratres, de Naviliaco, dederunt Deo et Sancto Marcello quicquid habebant in villa de Pontors, sive in territorio, seu in aliis omnibus rebus. Propter hoc autem dedit eis domnus Philippus, prior Sancti Marcelli, VI libras. Istud autem donum fecerunt ipsi duo fratres super altare sancti Marcelli. Hujus doni testes sunt Willelmus, archipresbiter; Benedictus, capellanus; Uldricus, presbiter; Rainaldus, presbiter; Letbaldus, miles, de Castenedo; Radulfus de Rinciaco; Rodulphus major. Postea vero domnus Philippus, prior, peragens apud Naviliacum, hoc quod fecerant apud sanctum Marcellum fecerunt laudare et confirmare quendam fratrem suum nomine Paganum, et hoc in presentia domni Galterii, domini sui. Ex hoc testes sunt: domnus Garoldus de Frontiniaco; Benedictus, capellanus sancti Marcelli; Sennarus; Hugo Sarmenant; Bartholomeus de Mont. Post hec autem omnia domnus Lambertus, miles, de Insula, calumpniavit partem doni quod fecerant predicti fratres, dicens illos de se tenere illos debere. Precibus vero nostris et illorum tandem adquiescens, pro anima sua, calumpniam illam Deo et sancto Marcello benigne concessit. Hujus concessionnis testes sunt: Uldricus, presbiter; Letbaldus, miles, de Sancto Marcello; Rodulphus de Rinciaco; Anselmus de Chavennis; Bonetus de Sancto Vincentio; Stephanus Blanchez.